Hlina, Alojz, poslanec NR SR (2015-05-29):
Vážená pani predsedajúca, vážené kolegyne, kolegovia, veľmi krátko niečo poviem. Ale skôr, ako poviem, chcem oceniť dnešné rokovanie parlamentu, lebo má znaky dôstojnosti, naozaj aj účasťou, aj to, že ste z prezenčiek nespravili záchodové papiere. To ja oceňujem a ja som si to zbežne pozrel, ale naozaj, dá sa povedať, že tí čo sú podpísaní, v zásade sú aj tu. Príjemne ma to prekvapilo. To som chcel povedať na úvod. V druhej veci, k samotnému návrhu, viete, iba v niektorých krajinách niekto môže mať tú drzosť, že predloží takýto návrh zákona a že ho aj schváli. Teda nemyslím, že vy (obrátenie sa na navrhovateľa), ale vtedy minulý rok v tom máji. Ja som vtedy na to upozorňoval, robil som, čo som mohol. Ja som sa aj s tými teplármi stretol a ja som im hovoril, vám pomôže, zvárajte trúbky na SNP. Niečo robte, upozornite na to, že to je absurdita. Naozaj, doniesť návrh zákona do parlamentu, ktorý v zásade viete, čo urobil? To je ako keby sa Tesca, na to, aby Lidl mohol postaviť predajňu v meste, kde je Tesco, musí dať súhlas Tesco. Rozumiete? Že niečo a ešte jak to plastickejšie povedať? Čiže, niekto, kto je fakt v totálnom konflikte záujmov, je priamy konkurent, tak (reakcia z pléna), presne, že dajme tomu, že dajme tomu že Volkswagen, keby sme robili investíciu Kie, tak, veľké investície, tak že Volkswagen by sa vyjadril, či súhlasí s tým, že či tu bude závod Kia. Volkswagen je tak slušná firma, že ona by s tým problém nemala. Ale čo tým chcem povedať? Že naozaj tu prešiel v tomto pléne návrh zákona, ktorý popiera princípy, na ktorých stojí civilizácia. Ja som to vtedy hovoril, na konkurencii, na zvyšovaní efektivity, proste kvality. To ste tu schválili! Normálne, vy ste dali ľuďom s tými starými rúrami právo rozhodovať o tom, že nikto s novými rúrami nemôže prísť. Proste, to naozaj ste urobili a vydali ste rukojemníkov, tých ľudí, ktorí sú v tých panelákoch, ste vydali do rukojemníctva týchto a oni to vedia. A teraz, keď to vedia, lebo predtým to nad nimi viselo jak Damoklov meč, že ak sa nebudú správať efektívne a neviem ako, dodávať dobré služby, tak môžu sa tí obyvatelia z toho baraku dohodnúť, že si dajú svoj zdroj. Viselo to nad nimi, čiže bolo to takým nepriamym tlakom na nich, aby boli aspoň akí-takí. Teraz ste to zrušili, to znamená, život je pre nich gombička, proste to monopol je absolútny. Čiže oni nie sú nútení, vôbec nie sú nútení byť lepší, byť efektívnejší, byť kvalitnejší. Oni vôbec nie sú, načo by aj boli. A ja vám to poviem na jednom príklade. Zima roku 2014/2015 bola jedna z najteplejších, to som si pozeral. Meteorológovia, čo merali, jedna z najteplejších vôbec, odkedy sa merajú. To znamená, čo to znamená okrem iného? Okrem iného to znamená aj to, že sa menej kúrilo. A naozaj si, vážení ľudia, tí, ktorí máte centrálny zdroj vykurovania, si pozrite, aké preplatky vám prídu. S ohľadom k tomu, aká teplá zima bola, to neni, že teraz som niekde zachytil, že budú dávať preplatky, že to je veľkorysá ponuka nejakých centrálnych, že akí sú dobrí. Vôbec nie. Túto zimu sa, dá sa povedať, poriadne nekúrilo. Respektíve sa kúrilo najmenej, ako kedy sa kúrilo. Čiže je úplne logické, že vám musia prísť preplatky. To neni veľkorysosť tých ľudí, ktorí vám pošlú, že, to je úplne najnormálnejšia vec. Aj si ich pýtajte a keď vám povedia 10, 15 %, tak ich vysmejte, ich vysmejte, lebo tam tie preplatky musia byť rádovo vyššie už len kvôli tomu, keby nič neušporili, že sú efektívne, len kvôli tomu, že bola teplá zima. A to je presne to, že súbor týchto faktorov, lebo ja tomu začínam hovoriť, že to je taká konštanta. Čím je barak viac zateplený, čím je zima miernejšia, účty sú stále rovnaké. Všimnite si, že proste vždycky vás to dobehne, že zateplíte, mierna zima a aj tak sa dokopy nič nedeje, furt veľa. Hej? Čiže by sa to malo niekde odraziť, ale odrazí sa to vtedy, keď to budete mať tie procesy aspoň čiastočne pod kontrolou, že nebudete rukojemníkmi niekoho. Tento parlament vydal tisíce ľudí do vazalstva centrálnych dodávateľov tepla. Do absolútneho vazalstva ich vydal, normálne touto zákonnou úpravou. Tuná je zákonná úprava, ktorá sa to pokúša zmeniť. A ešte, prosím vás pekne, tie procesy budú pokračovať. Ak teraz naša vláda aj v sociálnom balíčku povedala, že vyčlení veľkú sumu na zatepľovanie, v poriadku, ja to nerozporujem, to je úplne v poriadku. Lenže viete, vy keby ste mali prípadne svoj zdroj vykurovania v tom baraku, vy si zateplíte, vy sa správate efektívne, tak vám poplatky za teplo a za teplú vodu musia spadnúť o 50, 60 percent. Lenže teraz, že keď vy ste rukojemníkmi centrálneho dodávateľa tepla, štát dá peniaze na to, aby zateplil, vy v zásade ušetríte peniaze centrálnemu dodávateľovi tepla. Lebo tým, že zateplíte, ušetríte. A ešte mierna zima k tomu a popla... (reakcia navrhovateľa) a ešte a stále, stále veľa, stále veľa platíte. Viete, čiže tam to, niekde sa to musí odraziť. Ale najefektívnejšie sa to odrazí v tom, že vy sa principiálne nemusíte hneď odpojiť, ale môžete pohroziť tým, že sa odpojíte, pokiaľ ten váš dodávateľ nebude sa správať tak, jak sa má. Lenže teraz už nemôžete pohroziť, lebo sa neodpojíte. A to tento parlament schválil, naozaj, poslanci SMER-u to schválili, to schválili, že vydali tisíce bytových jednotiek do vazalstva centrálnemu dodávateľovi tepla. Tá argumentácia, čo tu vtedy znela, to je nič, to môžete na strednej škole niekde, nechcem sa nikoho dotknúť na akej, rozprávať tým ľuďom, že to je argumentácia. To nebola argumentácia hodná parlamentu. Proste vy ste popreli princíp. Princíp, na ktorom stojí civilizácia, že je možné, že konkurencia a neviem čo. Protimonopolný úrad mal tam, jasné, že nabehnúť. Protimonopolný úrad mal dať rozpor, že nesúhlasí s tým. To mali konať všetci, že čo ste sa zbláznili, to vám ušlo, že čo ste tam schválili v tom parlamente? Skončím, naozaj toto treba rýchlo zmeniť a naši ľudia, príroda, všetko zlé je na niečo dobré. Čiže, ak sú mierne zimy, tak mierne zimy v zásade aj hovoria to, že by ste mali platiť menej za teplo, lebo sa menej kúri. Ak vláda vydá veľké peniaze, nie z ich peniaze, to nie sú Ficove peniaze, to chcem povedať, že to, že sa zatepľuje, to nebudú peniaze Roberta Fica, ktoré vybere z vrecka. Hej? A, lebo oni vám to budú mať tendenciu takto predkladať, že teda ako oni dali. Nie! Proste, to dali, lebo aj koniec koncov ani nevedia minúť, čiže sa bude zatepľovať teraz na mraky len kvôli tomu, aby sa to minulo. Čiže to nie sú jeho peniaze. To sú peniaze, ktoré treba takýmto spôsobom použiť. A keď ich takto použijete, je logicky, že ušetríte zas. Čiže mierna zima, zateplenie, niekde na úrovni, môj odhad, 50 až 60 % by ste mali začať šetriť. A počkajte si na preplatky, aké vám prídu od centrálneho dodávateľa tepla. A zmení sa to jedine tým, že budú vedieť, že keď nebudú efektívni, tak tí občania budú mať právo sa odpojiť. A o tom pojednáva táto novela, ktorú plne podporujem. Ďakujem pekne.